SKRIFTLIG FORESPØRGSEL P-2799/99

af Nelly Maes (Verts/ALE) til Kommissionen

(7. januar 2000)

Om: Behandlingen af Leonard Peltier

Torsdag den 11. februar 1999 erklærede det daværende medlem af Kommissionen Brittan, at Kommissionen vil gennem sin repræsentation i Washington nøje undersøge omstændighederne omkring Peltiers sundhedstilstand og vil gøre sit yderste for at støtte Europa-Parlamentets indsats i denne sag. Vi vil følge sagen nøjemldr

Denne erklæring gik forud for vedtagelsen af en beslutning i Europa-Parlamentet om behandlingen af Leonard Peltier(1). I beslutningen opfordredes der til, at præsidenten benådede Peltier, at han fik adgang til passende medicinsk behandling, og at der blev gennemført en yderligere undersøgelse af juridiske uregelmæssigheder i forbindelse med dommen over Peltier. Kommissionen bedes i den forbindelse oplyse følgende.

1. Indhentede repræsentationen i Washington oplysninger om Leonard Peltiers sundhedstilstand, således som kommissionsmedlem Brittan lovede den pågældende torsdag?

a) Hvad fandt Kommissionen i givet fald ud af gennem repræsentationens efterforskning af Peltiers sundhedstilstand?

b) Hvorfor indhentede repræsentationen i Washington i benægtende fald ikke oplysninger om Peltiers sundhedstilstand i modstrid med det daværende medlem af Kommissionen, Brittans, tilsagn?

2. Er den på grundlag af de oplysninger, som indhentedes af repræsentationen i Washington, af den opfattelse, at Leonard Peltier burde have været indlagt på et hospital?

a) Har Kommissionen i givet fald anmodet de amerikanske myndigheder om at indlægge Peltier på et hospital? Hvis det ikke er tilfældet, bedes dette begrundet.

b) Hvilke oplysninger ligger Kommissionen i benægtende fald inde med, som kan begrunde, at Leonard Peltier forbliver længere i fængsel?

3. Hvordan og ved hvilke lejligheder har Kommissionen forsvaret de standpunkter, der kom til udtryk i Europa-Parlamentets beslutning af 11. februar 1999, over for den amerikanske Kongres, USA's præsident og det amerikanske udenrigsministerium? Hvilke reaktioner kom der fra de enkelte instanser på a) anmodningen om en benådning fra præsidenten, b) en hensigtsmæssig medicinsk behandling og c) en yderligere undersøgelse af juridiske uregelmæssigheder i forbindelse med dommen over Peltier?

(1) EFT C 150 af 28.5.1999, s. 384.

Svar afgivet på Kommissionens vegne af Christopher Patten

(3. februar 2000)

Leonard Peltier er langtidsindsat i forbundsfængslet i Ford Levensworth, Kansas. Han er amerikansk statsborger og blev udleveret fra Canada efter at være blevet anholdt for mordet på to forbundsagenter, og han har siddet fængslet i næsten 24 år. Peltier lider i dag af komplikationer efter en kæbeoperation i 1996, som giver ham alvorlige problemer i kæben. I februar 1999 underrettede de amerikanske myndigheder Kommissionen om, at Peltier fik normal lægebehandling.

Peltier er ikke statsborger i nogen af medlemslandene, og af den grund finder Wien-konventionen om konsulære forbindelser ikke anvendelse. Behandlingen af fanger i tredjelande varierer meget, alt afhængig af den økonomiske situation, retssystemet samt administrative regler og praksis. Internationale retsregler indeholder bestemmelser om mindstestandarder, såsom reglen om, at ingen skal udsættes for grusom, umenneskelig eller nedværdigende behandling eller straf. Selv om nogle medlemsstater handlede på individuelt grundlag på Peltiers vegne, er der ikke nogen EF-politik i dette spørgsmål. Kommissionen har begrænset beføjelse til at skride ind i sådanne sager.